罗隐
薛阳陶觱篥歌
平泉上相东征日，曾为阳陶歌觱篥。乌江太守会稽侯，
相次三篇皆俊逸。桥山殡葬衣冠后，金印苍黄南去疾。
龙楼冷落夏口寒，从此风流为废物。人间至艺难得主，
怀抱差池恨星律。邗沟仆射戎政闲，试渡瓜洲吐伊郁。
西风九月草树秋，万喧沈寂登高楼。左篁揭指徵羽吼，
炀帝起坐淮王愁。高飘咽灭出滞气，下感知己时横流。
穿空激远不可遏，仿佛似向伊水头。伊水林泉今已矣，
因取遗编认前事。武宗皇帝御宇时，四海恬然知所自。
扫除桀黠似提帚，制压群豪若穿鼻。九鼎调和各有门，
谢安空俭真儿戏。功高近代竟谁知，艺小似君犹不弃。
勿惜喑呜更一吹，与君共下难逢泪。